
ΠΕΡΙΛΗΨΗ 01
Κατασκευή συσκευής εκτέλεσης αντίστροφης μέτρησης με χρήση Micro:bit
	Αθιανάς Μιχαήλ, M.Sc.
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
athianasmichail@gmail.com



Το εκπαιδευτικό σενάριο απευθύνεται σε μαθητές/τριες Β΄ Γυμνασίου στο μάθημα της Τεχνολογίας στο θεματικό πεδίο αναλογικός και ψηφιακός κόσμος. Οι μαθητές/τριες εργαζόμενοι σε ομάδες καλούνται με την χρήση Microbit να κατασκευάσουν μια διάταξη που να εκτελεί αντίστροφη μέτρηση. Κατά την διάρκεια της αντίστροφης μέτρησης οι αριθμοί θα εμφανίζονται επάνω στο Microbit και η συσκευή θα πρέπει να παρουσιάζει φωτεινή ένδειξη κόκκινου χρώματος. Όταν ολοκληρωθεί η αντίστροφη μέτρηση η συσκευή θα παρουσιάζει φωτεινή ένδειξη πράσινου χρώματος, στο Microbit θα εμφανίζεται η λέξη «GO» με ταυτόχρονη παρουσία ακουστικού σήματος. Τα κομμάτια που συνθέτουν το σώμα της συσκευής θα σχεδιαστούν σε περιβάλλον Tinkercad και θα εκτυπωθούν σε τρισδιάστατο εκτυπωτή (σε περίπτωση που το σχολείο δεν διαθέτει τρισδιάστατο εκτυπωτή τα κομμάτια που συνθέτουν το σώμα της συσκευής μπορούν να σχεδιαστούν μεν σε περιβάλλον Tinkercad αλλά να κατασκευαστούν από μακετόχαρτο ή άλλα διαθέσιμα υλικά). Η δόμηση του κώδικα λειτουργίας και η προσομοίωση σωστής λειτουργίας θα γίνει σε περιβάλλον Tinkercad. Επειδή οι γνώσεις των μαθητών δεν επαρκούν για να συνθέσουν πλήρως λειτουργικό κώδικα σε δεύτερο χρόνο θα δοθεί στους μαθητές η δυνατότητα χρήσης Τεχνητής Νοημοσύνης για την ολοκλήρωση της δόμησή του. Το εκπαιδευτικό σενάριο περιλαμβάνει πέντε φύλλα εργασίας για κάθε ένα από τα στάδια εργασίας για την ολοκλήρωση της συσκευής.


ΠΕΡΙΛΗΨΗ 02
Ανακαλύπτοντας τις Μαθηματικές Αναλογίες μέσα από τα Μινωικά Αγγεία του Αρχαιολογικού Μουσείου Ηρακλείου
	Αρναουτάκη Ιφιγένεια
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
ifarna@yahoo.gr



Η εκπαιδευτική δραστηριότητα αξιοποιεί τα μινωικά αγγεία του Αρχαιολογικού Μουσείου Ηρακλείου ως αφετηρία για τη διδασκαλία των μαθηματικών εννοιών του λόγου, της αναλογίας και της κλίμακας, συνδέοντας τα Μαθηματικά με την πολιτιστική κληρονομιά και τις ψηφιακές τεχνολογίες. Οι μαθητές, χρησιμοποιώντας tablet, επισκέπτονται την επίσημη ιστοσελίδα του μουσείου, εντοπίζουν το επιλεγμένο αγγείο και μετρούν στην εικόνα του το ύψος και τη μέγιστη διάμετρό του. Υπολογίζοντας τον λόγο των δύο μεγεθών και αξιοποιώντας τις πραγματικές διαστάσεις που παρέχονται από το μουσείο, εφαρμόζουν την έννοια της αναλογίας για να εκτιμήσουν άγνωστες διαστάσεις του αντικειμένου, αναγνωρίζοντας παράλληλα πιθανά σφάλματα μέτρησης και τους περιορισμούς της διαδικασίας. Μέσα από τη δραστηριότητα οι μαθητές αναπτύσσουν δεξιότητες μαθηματικής μοντελοποίησης, επίλυσης προβλημάτων και κριτικής επεξεργασίας δεδομένων, ενώ εξοικειώνονται με την έννοια της κλίμακας και της έμμεσης μέτρησης. Στη συνέχεια, αξιοποιούν τις υπολογισμένες διαστάσεις για να κατασκευάσουν τρισδιάστατα ομοιώματα των αγγείων από χαρτόνι και να τα διακοσμήσουν με πιστή απόδοση των μορφολογικών και διακοσμητικών χαρακτηριστικών της μινωικής κεραμικής. Η δράση προωθεί τη διερευνητική μάθηση, τη διαθεματική προσέγγιση και τη βιωματική σύνδεση των Μαθηματικών, της Ιστορίας, της Τέχνης και των ΤΠΕ.


ΠΕΡΙΛΗΨΗ 03
Τρισδιάστατη Σχεδίαση Μνημείων της Θεσσαλονίκης στο Tinkercad: Μια διδακτική προσέγγιση στο μάθημα της Τεχνολογίας.
	Γεωργίου Στυλιανή, M.Sc.
Αρχιτέκτονας Μηχανικός
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
georgioustella9@gmail.com



Η παρούσα διδακτική πρόταση αφορά την αξιοποίηση της τρισδιάστατης σχεδίασης στο μάθημα της Τεχνολογίας, με τη χρήση του ψηφιακού εργαλείου Tinkercad και ως αντικείμενο μελέτης χαρακτηριστικά μνημεία της Θεσσαλονίκης. Η δραστηριότητα εντάσσεται στη φιλοσοφία STEAM, στη μάθηση μέσω έργου και στη διερευνητική και ανακαλυπτική μάθηση, συνδέοντας την τεχνολογία με την τοπική πολιτιστική κληρονομιά. Οι μαθητές μελέτησαν την Παναγία Αχειροποίητο, τη Ροτόντα και την Αψίδα του Γαλερίου, αναλύοντας τη γεωμετρική τους δομή και μετασχηματίζοντας σύνθετες αρχιτεκτονικές μορφές σε βασικά γεωμετρικά στερεά. Μέσα από σταδιακά σχεδιαστικά βήματα, φύλλα εργασίας, ομαδική εργασία και διαφοροποίηση της δυσκολίας, εξοικειώθηκαν με το Tinkercad και ανέπτυξαν χωρική αντίληψη, ψηφιακές δεξιότητες, δημιουργικότητα, συνεργασία και δεξιότητες επίλυσης προβλημάτων. Η εφαρμογή ανέδειξε την 3D σχεδίαση ως ένα ουσιαστικό διδακτικό εργαλείο, που μπορεί να λειτουργήσει ως γέφυρα μεταξύ τεχνολογίας και πολιτισμού και να ενισχύσει την ενεργό συμμετοχή και το ενδιαφέρον των μαθητών για την αρχιτεκτονική και την ιστορία του τόπου τους.


ΠΕΡΙΛΗΨΗ 04
Πράσινο Κιόσκι Shigeru Ban» (Συνεργατικό Project Α΄ τάξη ΕΠΑ.Λ.)
	Κετίκογλου Ιωάννης, M.Sc. Συστήματα CAD/CAM και Σχεδιασμός Προϊόντων
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
jeanfkgr@gmail.com



Το εκπαιδευτικό σενάριο υλοποιήθηκε από μαθητές της Α΄ τάξης ΕΠΑΛ και αφορά τη βιωματική σχεδίαση και κατασκευή ενός υπαίθριου περιπτέρου στην αυλή του σχολείου από επαναχρησιμοποιημένους χάρτινους κυλίνδρους, με έμπνευση από την οικολογική αρχιτεκτονική του αρχιτεκτονικού γραφείου Shigeru Ban Architects. Στόχος είναι η εξοικείωση των μαθητών με τον σύγχρονο σχεδιασμό και τη μηχανική σκέψη μέσω συστημάτων CAD, τα οποία αξιοποιούνται για την οπτικοποίηση και την ανάπτυξη της χωρικής αντίληψης. Κεντρικό άξονα αποτελεί η κυκλική οικονομία: οι μαθητές διερευνούν την επαναχρησιμοποίηση υλικών, τη μείωση του ενεργειακού αποτυπώματος και τη βιώσιμη διαχείριση των πόρων στη δόμηση. Παράλληλα, προσεγγίζουν τις «Κατασκευές του Μέλλοντος», εξετάζοντας αναδυόμενες τεχνολογίες, όπως τα έξυπνα βιοκλιματικά κτίρια και η τρισδιάστατη εκτύπωση δομικών στοιχείων. Το σενάριο θεμελιώνεται στον εποικοδομητισμό και αξιοποιεί τη μάθηση βάσει έργου, την ομαδοσυνεργατική μέθοδο, τη διερευνητική μάθηση και την επίλυση προβλήματος. Οι μαθητές, σε ομάδες και με ρόλους ερευνητών-μηχανικών, ερευνούν, σχεδιάζουν στο CAD, πειραματίζονται και κατασκευάζουν φυσικές μακέτες από ανακυκλωμένα υλικά, συνδέοντας τη θεωρία με την πράξη. Ο εκπαιδευτικός ΠΕ81 λειτουργεί ως εμψυχωτής και διευκολυντής, ενώ καλλιεργούνται η κριτική σκέψη, η συνεργασία, ο ψηφιακός αλφαβητισμός και η οικολογική συνείδηση. Η διαδικασία ενισχύει επίσης την ανάληψη πρωτοβουλιών, τη δημιουργικότητα και την ικανότητα λήψης αποφάσεων μέσα από πραγματικούς σχεδιαστικούς περιορισμούς.


ΠΕΡΙΛΗΨΗ 05
Δορυφορικά δεδομένα, GIS, επιτόπια παρατήρηση και συνεργασία στη διδασκαλία της Περιβαλλοντικής Τεχνολογίας
	Κονιάρη Αικατερίνη, M.Sc. στη Διαχείριση Περιβάλλοντος
Πολιτικός Μηχανικός ΕΜΠ
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
koniari.kat@gmail.com



Στα πλαίσια του μαθήματος Τεχνολογίας, Ενεργού Πολίτη και του Εργαστηρίου Δεξιοτήτων κατά το σχολικό έτος 2025‑26, εφαρμόσαμε ένα ολοκληρωμένο σχέδιο μαθήματος με στόχο τη μελέτη των επιπτώσεων της κλιματικής αλλαγής στο αγριόγιδο του Ολύμπου. Η εργασία υλοποιήθηκε με μαθητές Γυμνασίων της επαρχίας Ελασσόνας και σε συνεργασία με την ομάδα νέων Elassona Youth, αξιοποιώντας σύγχρονα εργαλεία γεωπληροφορικής και επιτόπιες παρατηρήσεις. Η εργασία απέσπασε το 1ο Πανελλήνιο Βραβείο στον διαγωνισμό Climate Detectives της ESA/ESERO Greece. Οι μαθητές χρησιμοποίησαν δορυφορικά δεδομένα Sentinel‑2 και Landsat, εφαρμόζοντας τον δείκτη NDMI για την εκτίμηση της υγρασίας βλάστησης, ενώ παράλληλα πραγματοποίησαν επιτόπιες παρατηρήσεις με GPS και καταγραφές μέσω Survey123. Η ανάλυση και οπτικοποίηση των δεδομένων πραγματοποιήθηκε στο ArcGIS Online, με χρήση του Map Viewer για τη δημιουργία θεματικών χαρτών και του StoryMap για την ψηφιακή παρουσίαση της έρευνας. Τα αποτελέσματα ανέδειξαν ότι οι πρόσφατες κλιματικές μεταβολές επηρεάζουν τις μετακινήσεις του αγριόγιδου στον Όλυμπο. Το project συνδέεται με τα Νέα Προγράμματα Σπουδών, ενισχύοντας τον τεχνολογικό γραμματισμό, τη σχεδιαστική σκέψη και τη βιωματική μάθηση μέσα από ένα σύγχρονο και συνεργατικό σχέδιο μαθήματος.


ΠΕΡΙΛΗΨΗ 06
Το μάθημα της Τεχνολογίας στη Δευτεροβάθμια Εκπαίδευση: από τον σχεδιασμό και την κατασκευή στην ανάπτυξη δεξιοτήτων
	Κούστα Αναστασία
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
anaskousta@gmail.com



Το μάθημα της Τεχνολογίας στη Δευτεροβάθμια Εκπαίδευση καλλιεργεί δεξιότητες απαραίτητες για τη ζωή, τη μάθηση και την εργασία. Μέσω της διερεύνησης, του σχεδιασμού και της υλοποίησης έργων, οι μαθητές αναπτύσσουν συνεργασία, δημιουργικότητα, κριτική σκέψη, ικανότητα επίλυσης προβλημάτων, πρωτοβουλία, επικοινωνία, καθώς και σχεδιαστική, μηχανική και ψηφιακή σκέψη, συνδέοντας τη γνώση με πραγματικές ανάγκες. Για τον εμπλουτισμό της διδασκαλίας αξιοποιήθηκε υλικό από άλλα εκπαιδευτικά συστήματα, ιδιαίτερα της Κύπρου, όπου ο Σχεδιασμός και η Τεχνολογία διδάσκονται με συνέχεια από το Γυμνάσιο έως το Λύκειο. Θεματικές σχετικές με τα υλικά, τις κατασκευές, τους μηχανισμούς, την ενέργεια, τον ηλεκτρισμό και τα συστήματα ελέγχου αποτέλεσαν αφετηρία βιωματικών δραστηριοτήτων. Οι δραστηριότητες βασίστηκαν στην επίλυση προβλημάτων και περιλάμβαναν κατασκευαστικές προκλήσεις, όπως το Bridge Contest, κατασκευές χωρίς συνδετικό υλικό και έναν υδραυλικό βραχίονα, μέσω του οποίου οι μαθητές γνώρισαν την αρχή του Pascal. Σε χαρακτηριστικό έργο, μελέτησαν και αναπαρέστησαν οικοδομικό τετράγωνο, κατασκευάζοντας μακέτα υπό κλίμακα. Σχεδίασαν στο Tinkercad, αξιοποίησαν τρισδιάστατη εκτύπωση, συνέδεσαν φωτιστικά σε ηλεκτρικό κύκλωμα, προγραμμάτισαν κίνηση οχήματος με micro και δημιούργησαν ψηφιακό υλικό στο Canva. Η εφαρμογή ανέδειξε τα οφέλη της βιωματικής, διερευνητικής και STEM προσέγγισης, αλλά και τους περιορισμούς του διαθέσιμου χρόνου, των υποδομών και του εξοπλισμού, που δυσχεραίνουν τη συστηματική και ουσιαστική ανάπτυξη των δεξιοτήτων.


ΠΕΡΙΛΗΨΗ 07
Από την ανάγκη στον σχεδιασμό: Η Σχεδιαστική Σκέψη στα νέα Προγράμματα Σπουδών της Τεχνολογίας
	Μαΐδου Ανθούλα, M.A., PhD
Αρχιτέκτονας Μηχανικός
Σύμβουλος Εκπαίδευσης ΠΕ81 (Πολιτικών Μηχανικών – Αρχιτεκτόνων)
anthoula.maidou@gmail.com



Η παρουσίαση αυτή αναδεικνύει τη συμβολή της Σχεδιαστικής Σκέψης (Design Thinking) στη διδασκαλία της Τεχνολογίας, στο πλαίσιο των νέων Προγραμμάτων Σπουδών, και τη σύνδεσή της με τον τρόπο εργασίας των μηχανικών για την αντιμετώπιση πραγματικών προβλημάτων και τον σχεδιασμό προϊόντων και τεχνολογικών λύσεων. Η διαδικασία «από την ανάγκη στον σχεδιασμό» αποτελεί μια οργανωμένη πορεία διερεύνησης, σχεδιασμού, κατασκευής, δοκιμής και βελτίωσης. Οι μαθητές/τριες αναγνωρίζουν ανάγκες και προβλήματα, διερευνούν απαιτήσεις και περιορισμούς, προτείνουν και αξιολογούν ιδέες, σχεδιάζουν και κατασκευάζουν πρότυπα και, μέσα από δοκιμές και ανατροφοδότηση, βελτιώνουν τις λύσεις τους. Η διαδικασία αυτή προσεγγίζει τον τρόπο με τον οποίο οι μηχανικοί διαφόρων τομέων, όπως ο δομικός, ο μηχανολογικός και ο ηλεκτρολόγος, αναλύουν ανάγκες, θέτουν προδιαγραφές, σχεδιάζουν, κατασκευάζουν, ελέγχουν και βελτιστοποιούν λύσεις. Έτσι, η Τεχνολογία στο σχολείο λειτουργεί ως εισαγωγή στη μηχανική σκέψη και στη διαδικασία σχεδιασμού. Παράλληλα, η προσέγγιση καλλιεργεί τη δημιουργικότητα, κριτική σκέψη, συνεργασία και δεξιότητες επίλυσης προβλημάτων, συνδέοντας τη θεωρητική γνώση με την πράξη.


ΠΕΡΙΛΗΨΗ 08
Από τη δισδιάστατη (2D) στην τρισδιάστατη (3D) απεικόνιση: Άρση παρανοήσεων με χρήση Tinkercad
	Μαραγκού Ιωάννα, M.Sc.
Πολιτικός Μηχανικός ΔΠΘ
Εκπαιδευτικός ΠΕ81 (Πολιτικών Μηχανικών – Αρχιτεκτόνων)
Ioanna_maragou@yahoo.gr



Η παρούσα εισήγηση παρουσιάζει δύο διαδοχικά διδακτικά σενάρια αξιοποίησης του Tinkercad, τα οποία εφαρμόστηκαν σε μαθητές Α΄ ΕΠΑ.Λ. στο μάθημα «Αρχές Γραμμικού και Αρχιτεκτονικού Σχεδίου» στα πλαίσια της επιμόρφωσης στις ΤΠΕ Β’ επιπέδου τη σχολική χρονιά 2025-26. Η εφαρμογή ανέδειξε το Tinkercad ως ψηφιακό «εργαστήριο» διερεύνησης που υποστηρίζει τη χωρική αντίληψη, την εννοιολογική κατανόηση και την ενεργό συμμετοχή. Η προσέγγιση μπορεί να αξιοποιηθεί στο Νέο Πρόγραμμα Σπουδών της Τεχνολογίας, αλλά και σε άλλα μαθήματα όπου η σχεδίαση, η τρισδιάστατη αναπαράσταση και η ανάπτυξη χωρικής ικανότητας αποτελούν μαθησιακούς στόχους. Το πρώτο σενάριο λειτουργεί εισαγωγικά, εξοικειώνοντας τους μαθητές με το ψηφιακό περιβάλλον τρισδιάστατης μοντελοποίησης. Το δεύτερο εστιάζει στην κατανόηση της σχέσης μεταξύ δισδιάστατων προβολών και τρισδιάστατων αντικειμένων και στην άρση συχνών παρανοήσεων κατά τη μετάβαση από το 2D στο 3D. Η διδακτική προσέγγιση βασίζεται στη διερευνητική μάθηση, τη γνωστική σύγκρουση και την εννοιολογική αλλαγή. Οι μαθητές, εργαζόμενοι συνεργατικά, διατυπώνουν αρχικές υποθέσεις και, μέσω ψηφιακής «χειραπτικής» διερεύνησης, περιστρέφουν και παρατηρούν τρισδιάστατα αντικείμενα, ελέγχοντας και αναθεωρώντας τις αρχικές τους αντιλήψεις.


ΠΕΡΙΛΗΨΗ 09

Η εισήγηση παρουσιάζει την παιδαγωγική αξιοποίηση σύντομων σχεδιαστικών και κατασκευαστικών προκλήσεων (Maker Challenges) στο μάθημα της Τεχνολογίας. Οι προκλήσεις θέτουν σαφή και μετρήσιμο στόχο, αξιοποιούν απλά και οικονομικά υλικά και μπορούν να υλοποιηθούν σε μια συνηθισμένη σχολική αίθουσα, χωρίς εξειδικευμένο εργαστηριακό εξοπλισμό. Η κατασκευή δεν αντιμετωπίζεται ως απλό παιχνίδι δοκιμής και λάθους ούτε η ανάδειξη της καλύτερης λύσης αποτελεί αυτοσκοπό. Οι δραστηριότητες οργανώνονται με βάση τη σχεδιαστική σκέψη (Design Thinking) και τη Διαδικασία Τεχνικού Σχεδιασμού (Engineering Design Process). Οι μαθητές κατανοούν την ανάγκη, διερευνούν το κατασκευαστικό πρόβλημα και τους περιορισμούς του, επεξεργάζονται εναλλακτικές ιδέες, πειραματίζονται με επιμέρους λύσεις και, τέλος, κατασκευάζουν, δοκιμάζουν και βελτιώνουν την ολοκληρωμένη λύση τους. Κεντρικό παράδειγμα αποτελεί η κατασκευή της ψηλότερης δυνατής δομής με ξυλάκια από σουβλάκια και χαρτοταινία. Μέσα από τη μελέτη πραγματικών κατασκευών και τον πειραματισμό οι μαθητές προσεγγίζουν βιωματικά έννοιες όπως η ευστάθεια, η τριγωνοποίηση και το δικτύωμα. Παρουσιάζονται ακόμη σύντομες προκλήσεις με χαρτί και απλά υλικά. Η σύγκριση των λύσεων προσδίδει παιγνιώδη χαρακτήρα, ενώ η έμφαση παραμένει στη συνεργασία, στην τεκμηρίωση των επιλογών και στη συνεχή βελτίωση.

Την τελευταία δεκαπενταετία, η εκπαίδευση στους τομείς της επιστήμης, της τεχνολογίας, της εφαρμοσμένης μηχανικής και των μαθηματικών (STEM) συγκεντρώνει ενδιαφέρον στη σχολική εκπαίδευση και συνδέεται με τις ανάγκες της αγοράς εργασίας. Πολλά εκπαιδευτικά συστήματα στρέφονται σε ολοκληρωμένες μορφές διδασκαλίας, εγκαταλείποντας την απομονωμένη προσέγγιση των επιμέρους μαθημάτων και οργανώνοντας τη μάθηση γύρω από προβλήματα του πραγματικού κόσμου. Το ολοκληρωμένο STEM (integrated STEM) επιδιώκει να καλλιεργήσει την κριτική και δημιουργική σκέψη, καθώς και την ικανότητα επίλυσης προβλημάτων. Στην Ελλάδα, αντίστοιχη απόπειρα αποτελεί το νέο Πρόγραμμα Σπουδών του μαθήματος της Τεχνολογίας, το οποίο διαφοροποιείται ουσιαστικά από το προηγούμενο, αντικαθιστώντας τμήματα που ήδη παρείχαν υψηλού επιπέδου εκπαίδευση STEM. Το μάθημα της Τεχνολογίας, που διδάσκεται στα ελληνικά σχολεία από το 1994, εισάγει τους μαθητές στον σχεδιασμό και την εκπόνηση αυθεντικών εργασιών και κατασκευών, αξιοποιώντας τη μέθοδο project, τη διαδικασία μηχανικού σχεδιασμού (engineering design) και τη διερευνητική μάθηση, συστατικά της εκπαίδευσης STEM. Η εισήγηση παρουσιάζει δύο διδακτικές εφαρμογές, σχεδιασμένες και υλοποιημένες από μαθητές πριν από τη λεγόμενη «εποχή του STEM». Η πρώτη συνδυάζει τα βασικά πεδία του STEM, ενώ η δεύτερη ενσωματώνει την Τέχνη και την Αγγλική Γλώσσα, προσεγγίζοντας το μοντέλο STREAM, στο οποίο ο καλλιτεχνικός και γλωσσικός γραμματισμός, αποτελούν επιπλέον επίπεδα ενός ολοκληρωμένου Προγράμματος Σπουδών.

Αντικείμενο της παρούσας πρότασης αποτελεί ένα διδακτικό σενάριο για τη Γ΄ Γυμνασίου, προσαρμοσμένο στο Νέο Πρόγραμμα Σπουδών του μαθήματος της Τεχνολογίας, το οποίο αξιοποιεί τη μέθοδο της Έρευνας και του Πειραματισμού και ενσωματώνει τις αρχές της Σχεδιαστικής Σκέψης (Design Thinking). Οι μαθητές διερευνούν πειραματικά τη σχέση μεταξύ του εφαρμοζόμενου φορτίου και του βέλους κάμψης μιας ξύλινης δοκού, αναγνωρίζοντας την ανεξάρτητη, την εξαρτημένη και τις ελεγχόμενες μεταβλητές. Διατυπώνουν υπόθεση, σχεδιάζουν και υλοποιούν το πείραμα, συλλέγουν και επεξεργάζονται δεδομένα, κατασκευάζουν γραφική παράσταση και τεκμηριώνουν τα συμπεράσματά τους. Στη συνέχεια, αξιοποιούν τα πειραματικά αποτελέσματα για να αντιμετωπίσουν ένα αυθεντικό τεχνολογικό πρόβλημα: τον σχεδιασμό μιας ασφαλούς ξύλινης πεζογέφυρας. Οι ομάδες προτείνουν εναλλακτικές λύσεις, αξιολογούν επιλογές με βάση κριτήρια όπως η ασφάλεια, η αντοχή, η λειτουργικότητα και η οικονομία υλικών και τεκμηριώνουν τη βέλτιστη πρόταση. Το σενάριο προάγει τη σχεδιαστική σκέψη, την επίλυση προβλημάτων, τη συνεργασία και τη λήψη τεκμηριωμένων αποφάσεων, μετατρέποντας τη γνώση της Μηχανικής σε εργαλείο σχεδιασμού ασφαλών τεχνολογικών λύσεων και συνδέοντας τη σχολική μάθηση με αυθεντικές πρακτικές των μηχανικών.

